Kirsten Normann Andersen (SF), 2025-11-06:
Mange tak for det.
Vi sambehandler lige nu forslaget omkring innovation og Digital Sundhed Danmark.
Det gjorde de, fordi de vidste, at jo mere omhyggelige de var, jo større chancer var der for, at de kunne forebygge alvorlige følgesygdomme.
Men nu kunne man faktisk få en sensor, som også kunne måle blodsukkeret, uden at de skulle stikke i datteren og vække hende om natten.
En sygeplejerske, som på en travl dag havde svært ved at nå at måle sit blodsukker, og som i øvrigt også var bekymret for alle de der små stik på fingrene, når hun nu samtidig skulle behandle syge patienter, havde også fået et godt øje til sensorerne.
Det tog lang tid, før vi nåede til enighed om, at man skulle begynde at tage den form for teknologi i brug.
I første omgang fik vi lavet en aftale til børnene, men voksne har virkelig ventet længe på at få adgang til den fantastiske teknologi, som i dag også kan kombineres med insulinpumper, så medicinen kan doseres nøjagtigt, lige præcis når man har brug for den.
Men det er stadig væk ikke alle patienter, som har adgang til den form for teknologi, og da slet ikke diabetes 2-patienter med insulinkrævende behandling.
Men en velreguleret diabetes kan ellers holde patienterne ude af sygehusene, og i hjemmeplejen kan det spare tid for personalet.
Det samme gjorde sig gældende for kol-patienter, som med fordel kunne monitoreres fra hjemmet.
Nordjylland var ganske vist først med teknologien, som kunne forebygge indlæggelser, mens andre regioner ærlig talt var lidt fodslæbende.
Og hvorfor skal dialysepatienter egentlig tvinges ind på sygehusene flere gange om ugen, hvis behandlingen faktisk kan foregå derhjemme, lige præcis når patienten har tid og måske med en god netflixserie på tv?
Faktisk er der sygeplejersker, som har fået slidskader af de mange blisterpakker, som de hver dag skal trykke mange piller ud af.
Men på apoteket kan de dosisdispensere patienternes medicinen ved hjælp af robotter for rigtig mange patienter, så hvorfor gør vi det så ikke bare?
Vi skal være i stand til at tage kloge teknologiske løsninger i brug, hvis vi kan forebygge progression af sygdom eller forebygge indlæggelser, og det er mig komplet uforståeligt, at der er så store regionale forskelle på, hvilke løsninger patienterne får tilbudt.
Danmark er simpelt hen for lille et land til så store forskelle.
Og den kloge brug af teknologi skal i fokus frem for ensidigt fokus på økonomi i enkelte sektorer.
Når det er sagt, er der også en berettiget bekymring for, om vi som samfund passer godt nok på de mange sundhedsdata, som vi som samfund har indsamlet.
Den bekymring bliver ikke imødekommet af, at det også kan være umådelig svært for os som borgere og patienter at hitte rede i, hvor vi selv finder hvilke oplysninger om os som patienter.
Nogle oplysninger skal jeg finde i kommunen og andre i regionen og andre igen hos staten.
Vi er forpligtede til at gøre vores yderste for at passe på patienternes sundhedsdata, og der er ikke råd til, at mange forskellige instanser skal opfinde den dybe tallerken.
Endelig er det vigtigt for os i SF, at vi en gang for alle sikrer en bedre kommunikation og vidensdeling mellem forskellige sektorer, som tilsammen har ansvaret for patienternes behandling, pleje og omsorg.
Det er afgørende, at vigtige sundhedsinformationer fra en indlæggelse eller fra lægen er tilgængelige for ansatte i hjemmesygeplejen.
Det kan forhindre misforståelser og forbedre den samlede indsats.
Innovation og samarbejde, både i forhold til udvikling og ibrugtagning af ny teknologi og sikker datahåndtering til gavn for patienterne og ansatte, er vigtigt for SF.
SF støtter selvfølgelig forslaget, og jeg vil også benytte lejligheden til at takke ministeren for samarbejdet, også i forhold til det her forslag.
Det kan jeg komme til at sige mange gange, for det er rigtigt, at der kommer virkelig mange lovforslag som følge af sundhedsreformen.
Men jeg synes, det her er et af de vigtige, som også får betydning, tror jeg, når det er sådan, at vi skal aftale det videre forløb i forhold til kronikerpakker.
Så tak for ordet.